Taun 1812 Keizer Napoelon nglurugi Ruslan, anggawa prajurit 600.000, nanging kêpêksa mundur; balane rusak bangêt kêtambahan ana ing Leipzig dipêthukake bala Duitsch, Zweden lan Oostenrijk 1813. Keizer Napoleon kapikut sarta dikendhang mênyang Elba. Wong Walanda banjur bisa ngipatake paprentahan Frankrijk. Prins van Oranje (putrane Stadhouder Willem V) kang isih ana ing Inggris, diaturi kondur mênyang nêgara Walanda ngasta pusaraning praja. Tanggal 30 November 1813 Sang Pangeran Willem Frederik têkan ing Vlissingen, bangêt dikurmati ing para kawula Nederland, dijumênêngake nata iya karsa, nanging mundhut supaya ênggone ngasta praja iku nganggo wêwaton anggêr agêng. Sang pangeran banjur têtêp jumênêng ratu. Dene dadine anggêr agêng ana ing taun 1814.[43]
